Analistët amerikanë: Bllokimet, kundër interesave të Kosovës
Këshilltari i Komisionit amerikan të Helskinkit, Robert Hand dhe analisti Edward Joseph tërheqin vëmendjen për mungesë pjekurie politike dhe dëmin që po i bëhet Kosovës në arenën ndërkombëtare
Shtetet e Bashkuara e shohin me shqetësim gjendjen politike në Kosovë dhe dy njohës amerikanë të rajonit bëjnë thirrje për zgjidhjen e mosmarrëveshjeve brenda institucioneve. Këshilltari i lartë i Komisionit amerikan të Helskinkit, Robert Hand dhe Drejtori Ekzekutiv i Institutit për Çështje Botërore, Edward Joseph tërheqin vëmendjen se nuk bëhet fjalë thjesht për pasojat në politikën e brendshme por tek dëmi që i bëhet Kosovës në arenën ndërkombëtare. Këshilltari i Lartë i komisionit amerikan të Helsinkit, u referohet zhvillimeve të fundit dhe veprimeve të opozitës për të kundërshtuar marrëveshjet me Serbinë dhe Malin e Zi. Zoti Hand thotë se kishte menduar se pas pavarësisë dhe fillimit të funksionimit të institucioneve, do të kishte një nivel më të lartë pjekurie. Ai thotë se më e rëndësishme për të është prirja dhe drejtimi nga po shkon vendi sesa ku ndodhet aktualisht. Edhe analisti Edward Joseph i Institutit për Çështje Botërore thotë se opozita e ka gabim që vë si kusht për pjesëmarrjen në parlament, tërheqjen nga marrëveshjet me Serbinë Zoti Joseph thotë se opozita mund t’i bëjë thirrje publikut dhe nëse publiku ka interes mund të protestojë, por shton se nuk është e drejtë të sabotosh dhe paralizosh veprimtarinë e qeverisë mbi këto baza. Ai tërheq vëmendjen se marrëveshja duhet respektuar si nga shqiptarët, ashtu edhe serbët. Si zoti Hand ashtu edhe zoti Joseph thonë se puna duhet bërë brenda sistemit, brenda parlamentit dhe pikëpamjet nuk duhen shprehur nëpërmjet kërcënimit, frikësimit apo bllokimit, përndryshe ngjallen dyshime për motivet e opozitës dhe perspektivën e Kosovës. Analistët i kujtojnë Kosovës se duhet të kenë parasysh konsideratat rajonale por edhe nevojën për mbështetje ndërkombëtare. Për zotin Joseph, hapat e opozitës krijojnë një dizavantazh nga ana praktike pasi Kosova megjithëse ka siguruar njohjen e mbi 110 vendeve, ende nuk njihet nga pesë vende të Bashkimit Evropian. Në Kosovë, opozita vazhdon të refuzojë të rikthehet në punimet e rregullta të parlamentit me përjashtime të veçanta për seanca kryesisht ceremoniale. Autoritetet vendase e ndërkombëtare i kanë bërë thirrje opozitës të hapë debatin në parlament, ndërkohë që presidentja e Kosovës Atifete Jahjaga ka kërkuar opinionin e Gjykatës Kushtetuese mbi marrëveshjen për asociacionin e komunave serbe.